Predkladacia správa

Jednou zo základných priorít zahraničnej a bezpečnostnej politiky Slovenskej republiky je upevňovanie priateľských vzťahov s vyspelými demokratickými štátmi a rozvoj vzájomnej spolupráce na poli medzinárodnej bezpečnosti. Tieto ciele sa odrážajú v úsilí Slovenskej republiky o integráciu do transatlantických bezpečnostných štruktúr. Budovanie partnerských vzťahov s členskými štátmi NATO, ako aj rozvoj spolupráce s výbormi a pracovnými skupinami NATO a organizáciami NATO posilňuje snahy Slovenskej republiky o vstup do Aliancie azároveň vytvára podmienky na rozvoj vlastného obranného potenciálu a obranných štruktúr.

K rozhodujúcim prvkom obranného potenciálu, rozvoja Armády Slovenskej republiky aspolupráce s NATO patrí oblasť vyzbrojovania a logistického zabezpečenia.

Jednou z významných organizácií NATO je aj Organizácia NATO pre údržbu azásobovanie (NAMSO). NAMSO ako logistická organizácia NATO založená rozhodnutím Severoatlantickej rady poskytuje štruktúru na logistickú podporu vybraných zbraňových systémov vo výzbroji členských štátov NATO prostredníctvom spoločného obstarávania adodávok náhradných dielcov a poskytovania kapacít v oblasti údržby a opráv vojenskej výzbroje a techniky. Cieľom tejto úlohy je maximalizovať efektívnosť logistického zabezpečenia ozbrojených síl NATO v čase mieru ako aj v čase vojny a zároveň minimalizovať náklady pre štáty NATO.

Výkonnou zložkou NAMSO je Agentúra NATO pre údržbu a zásobovanie (NAMSA). Úlohou NAMSA je poskytovať logistické služby na zabezpečenie  zbraňových systémov členov Aliancie a zariadení v spoločnom vlastníctve štátov NATO v čase mieru a vojny, s cieľom zlepšovať materiálnu pripravenosť výzbroje a techniky, zvyšovať efektívnosť logistických operácií a dosiahnuť  zásadné úspory prostredníctvom koordinácie hromadného obstarávania. NAMSA vykonáva činnosti v oblasti zásobovania, údržby, kalibrovania, obstarávania, dopravy, technického zabezpečenia, inžinierskych služieb, manažmentu konfigurácie a likvidácie všetkých druhov munície. Jednou z významných úloh NAMSA je podporovať  kodifikačný systém NATO, ktorý je riadený Skupinou AC/135 národných riaditeľov pre vyzbrojovanie pre kodifikáciu (ako súčasti najvyššieho orgánu NATO v oblasti vyzbrojovania - Konferencie národných riaditeľov pre vyzbrojovanie - CNAD). Celkový rozpočet NAMSA v roku 2000 predstavoval približne 480 miliónov USD. V roku 2000 boli najväčšími zákazníkmi NAMSA Spojené štáty americké  (35,6% z celkového objemu kontraktov), Nemecká spolková republika (30,4%), Talianska republika (6,3%), Luxemburské veľkovojvodstvo (4,4%) a Spojené kráľovstvo Veľkej Británie a Severného Írska (3,9%).

Okrem poskytovania služieb logistickej podpory členským štátom NATO je úsilie NAMSA zamerané aj na poskytovanie týchto služieb krajinám Partnerstva za mier. Jednou z oblastí aktivít NAMSA je aj snaha o koordináciu a podporu v oblasti zabezpečenia údržby a dodávok náhradných dielcov pre techniku (predovšetkým najrozšírenejšiu) „východnej“ proveniencie. Príkladom je zriadenie pracovnej skupiny na podporu bojových vozidiel pechoty so 73 mm kanónom, do činnosti ktorej sa zapojilo aj Ministerstvo obrany Slovenskej republiky. NAMSA venuje značnú pozornosť rozvoju spolupráce s partnerskými krajinami. V rámci programu Medzinárodná spolupráca NAMSA v logistike (NICOLOG) je možnosť poskytovať školenia logistickým dôstojníkom a pracovníkom, s cieľom zvýšiť ich vedomosti a porozumenie vkooperujúcej logistike v medzinárodnom prostredí, vytvoriť lepšie kontakty medzi NAMSA ašpecialistami logistiky v rôznych krajinách a pracovať s účastníkmi tohto programu v oblasti marketingových štúdií zaujímajúcich ich krajiny.

Návrh na uzatvorenie Memoranda o porozumení medzi vládou Slovenskej republiky aOrganizáciou NATO pre údržbu a zásobovanie o spolupráci v oblasti logistického zabezpečenia (ďalej len „memorandum“) inicioval generálny riaditeľ NAMSA a uskutočnilo sa k nemu rokovanie delegácie rezortu ministerstva obrany vedenej štátnym tajomníkom Ministerstva obrany Slovenskej republiky v NAMSA.

Slovenská republika podpisom navrhovaného memoranda vyjadrí Aliancii svoju pripravenosť aktívne sa podieľať - na právnom základe - na činnosti jej organizácií, čo bude nielen ďalší pozitívny signál o našej príprave na vstup do Aliancie, ale bude mať veľký význam zpraktického hľadiska pri rozvoji spolupráce s hlavnou agentúrou NATO v oblasti logistických  služieb.

Cieľom memoranda je vytvoriť formálny (právny) rámec na poskytovanie logistických služieb v jasne definovaných oblastiach vrátane dodávok, údržby, obstarávania tovarov a služieb, dopravy, technickej pomoci a manažmentu konfigurácie. 

Smernice NATO pre riadenie a overovanie kvality vojenskej techniky vyžadujú zavedenie manažmentu konfigurácie (identifikácia a riadenie konfigurácie, vykazovanie stavu konfigurácie výrobku a audit konfigurácie), riadenie položiek konfigurácie a zabezpečenie nevyhnutnej dokumentácie v súlade s príslušnými  štandardami NATO. Z tohto dôvodu je dôležitá  implementácia týchto relevantných štandardov NATO v podmienkach Slovenskej republiky azavedenie manažmentu konfigurácie a jeho plánu  zmluvnými dodávateľmi  vojenskej techniky. Aj z tohto hľadiska je spolupráca s NAMSA v tejto oblasti, ktorá je predmetom memoranda, nesmierne dôležitá.

Podpísanie memoranda súčasne vytvorí nevyhnutný právny základ na postupnú implementáciu kodifikačného systému NATO (NCS) v Slovenskej republike. Implementácia NCS je jednou z mimoriadne dôležitých úloh stanovených v Ročnom národnom programe prípravy Slovenskej republiky na členstvo v NATO na rok 2001 a má nezastupiteľný význam nielen pre rezort ministerstva obrany, ale aj pre celú civilnú priemyselnú sféru. 

Realizácia uvedeného cieľa memoranda sa bude uskutočňovať na základe špecifických  dohôd (napr. dohody o predaji, dohody o poskytovaní služieb, kontraktov o technickej podpore). Podpísanie memoranda súčasne umožní získať asociované členstvo v oblasti partnerstva vzbraňovom systéme (špeciálny štatút).

Memorandum je štandardným zmluvným dokumentom, ktorého text vopred odsúhlasilo NATO. Pristupujúce krajiny by memorandum mali prijať bez výhrad. Do súčasnosti takéto memorandum podpísali  Švajčiarska konfederácia (1996), Rakúska republika (1996), Bulharská republika (1998), Švédske kráľovstvo (1998), Fínska republika (2000),  Lotyšská republika (2000) a Albánska republika (2000). V júli 2001 sa predpokladá podpísanie memoranda medzi NAMSO a Litovskou republikou, v štádiu prípravy sú memorandá s Chorvátskou republikou, Moldavskou republikou, Rumunskom, Slovinskou republikou a Ukrajinou.

Navonok sa navrhuje uzatvoriť memorandum na prezidentskej úrovni a vnútroštátne znížiť jeho kategóriu na medzivládnu úroveň, ktorá zodpovedá obsahu predkladaného dokumentu. Ztohto dôvodu sa neodporúča, aby s dokumentom vyslovila súhlas Národná rada Slovenskej republiky a aby ho ratifikoval prezident Slovenskej republiky.

Memorandum nadobudne platnosť dňom podpisu a bude podpísané v anglickom afrancúzskom jazyku.

Návrh komplexného materiálu na rokovanie vlády Slovenskej republiky bol predložený na posúdenie Ministerstvu vnútra Slovenskej republiky, Ministerstvu zahraničných vecí Slovenskej republiky, Ministerstvu financií Slovenskej republiky, Ministerstvu spravodlivosti Slovenskej republiky, Ministerstvu hospodárstva Slovenskej republiky, Ministerstvu pôdohospodárstva Slovenskej republiky, Ministerstvu životného prostredia Slovenskej republiky, Ministerstvu dopravy, pôšt a telekomunikácií Slovenskej republiky, Ministerstvu kultúry Slovenskej republiky, Ministerstvu zdravotníctva Slovenskej republiky, Úradu vlády Slovenskej republiky apodpredsedovi vlády Slovenskej republiky pre európsku integráciu.

Navrhované znenie memoranda akceptuje požiadavky oboch zmluvných strán a zodpovedá záujmom zahraničnej politiky Slovenskej republiky. Predkladaný návrh je v súlade s právnym poriadkom Slovenskej republiky a so záväzkami vyplývajúcimi pre Slovenskú republiku z platných medzinárodných zmluvných dokumentov.

Podpísanie memoranda nebude mať vplyv na štátny rozpočet Slovenskej republiky.